**REGLAMENT D’ÚS I FUNCIONAMENT DEL BUC PETIT D’ASSAIG DEL CENTRE CÍVIC EL ROURE**

El Buc petit d’assaig del Centre Cívic El Roure està destinat a facilitar un espai on els músics puguin desenvolupar els seus projectes de creació musical i assajar els seus repertoris.

**Article 1.- Objecte i Concepte**

1. L’objecte d’aquest Reglament és regular l’ús i el funcionament del Buc petit d’assaig gestionat pel Centre Cívic El Roure.
2. El Buc petit d’assaig és una sala insonoritzada de 25 m2 destinada a assajos musicals i amb un aforament màxim de 6 persones.
3. El Buc petit d’assaig està equipat inicialment amb el material següent:
	* 1 Bateria Pearl Decade amb Hardware
	* 1 Seient bateria DC Rodó
	* 1 Joc de plats SABIAN B8X (14-16-20)
	* 2 Amplificadors guitarra Mooer 100 w
	* 1 Amplificador baix Blackstar 120 w
	* 2 Altaveus actiu ICOA 12-A
	* 1 Mixer Yamaha 12 CH (6 XLR + 3 ST)
	* 3 Micròfons SHURE PGA58 + cable + suport
	* 2 Faristols A. Hall safata perforada
	* 2 Cables altaveu XLR-XLR 10 m 5-STAR
	* 1 Estora bateria ZILDJIAN
	* 1 Armari resina 85x93x52
	* Piano digital ROLAND FP80 BK
	* ROLAND KC-60 ampli teclat
	* Funda Piano KURZWEIL KB-88
	* Suports teclat ST-113 GUIL
	* 1 Micròfon Roland DP-10 + cable
	* 3 Peus de micro

**Article 2.- Sol·licituds i Requisits d’accés**

1. Les sol·licituds s’hauran de tramitar via telemàtica a través de la Seu electrònica de la pàgina web de l’Ajuntament de Begues amb el tràmit específic *Sol·licitud de buc d’assaig.* Caldrà que totes les sol·licituds es presentin amb un mínim de 15 dies naturals d’antelació a la data d’inici de l’activitat (tal com s’especifica al Reglament d’equipaments municipals).
2. Els grups musicals interessats hauran de designar un representant que figurarà com a interlocutor amb l’Ajuntament i exercirà les funcions següents:

	* Complimentar la sol·licitud d’accés al Buc petit d’assaig, renúncia o finalització del període de cessió a través de la instància corresponent i esperar-ne l’autorització i/o el seguiment del procés.
	* Realitzar el pagament de la garantia i del preu públic municipal per a l’ús de l’espai.
	* Informar a l’Ajuntament si hi ha canvis entre els integrants del grup musical, canvi de nom del grup i qualsevol altra circumstància rellevant.
3. Només s’admetrà una sol·licitud per grup, que haurà de subscriure el seu representant.
4. La presentació de la sol·licitud no suposa, en cap cas, el dret a poder fer servir el Buc petit d’assaig. Caldrà esperar a rebre la notificació corresponent.
5. Les autoritzacions seran atorgades per a l’exclusiva finalitat de l’activitat d’assaig musical que no podrà excedir, en cap cas, l’horari establert.
6. L’autorització estarà condicionada al pagament del preu públic corresponent aprovada per l’Ajuntament de Begues.

**Article 3.- Preu públic**

Els preu públic corresponent serà el que s’aprovi anualment per l’Ajuntament.

**Article 4.- Garanties**

1. La garantia a dipositar per a l’ús del Buc petit d’assaig és de 100 €. Un cop finalitzada l’activitat els usuaris podran sol·licitar-ne la devolució mitjançant instància genèrica que es retornarà si no hi ha hagut cap desperfecte.

**Article 5.- Horari**

1. L’horari de funcionament del Buc petit d’assaig serà el següent:

De dilluns a divendres

De 10.00 a 12.00 h

De 17.00 a 21.15 h

Els horaris de funcionament del buc es podran veure modificats per raons organitzatives per part de la direcció del Centre Cívic.

1. L’horari establert s’haurà de respectar, ajustant-lo a les franges horàries reservades per a cada usuari, tot extremant la puntualitat a l’hora de finalitzar l’assaig.
2. L’horari per a l’assaig inclou el temps de muntatge i desmuntatge dels instruments.

**Article 6.- Accés al Buc petit d’assaig**

1. L’accés al Buc petit d’assaig es farà per la porta principal. El responsable del grup recollirà les claus a Informació i les retornarà en finalitzar l’activitat.
2. L’accés i la utilització del Buc petit d’assaig queden restringits als components del grups: està prohibida l’entrada a persones alienes al grup.

**Article 7.- Conservació del Buc petit d’assaig**

1. El grup es compromet a deixar el Buc petit d’assaig net i endreçat després d’haver-lo utilitzat.
2. Els grups musicals són responsables de mantenir el buc i el material en perfecte estat de conservació, respectant-ne els béns, les instal·lacions i els materials.
3. En cas de detectar-se algun desperfecte del material cedit, abans o durant l’assaig, s’haurà d’avisar de manera immediata al personal del Centre Cívic El Roure i el dipòsit de la garantia es podrà no retornar si hi ha algun desperfecte.

**Article 8.- Normes d’ús i funcionament**

1. S’ha de respectar l’horari d’assaig establert.
2. Queda prohibit fumar, beure alcohol o menjar dins la sala. Queda prohibida l’entrada de qualsevol objecte i/o envàs de vidre i objectes punyents.
3. És obligatori mantenir una actitud de respecte, tolerància, civisme i bona disposició cap a la resta d’usuaris.
4. És obligatori atendre les indicacions de la persona responsable de les instal·lacions.
5. No està permesa la instal·lació de mobiliari extraordinari per al correcte desenvolupament de l’activitat musical que s’hi desenvolupa.
6. Queda prohibida la manipulació de qualsevol element ( portes, parets, instal·lació elèctrica, etc.)
7. No poden entrar animals, excepte en el cas de gossos-guia.
8. No es pot fer servir el buc per a activitats alienes als assajos musicals.
9. En general no es permet realitzar qualsevol activitat que alteri l’ordre públic i el desenvolupament normal dels assajos musicals.
10. El grup coneix i accepta que el local es d’ús compartit amb altres grups i s’ha de comprometre a vetllar per a l’harmonia de les relacions amb els altres usuaris.
11. Els grups musicals han de conservar en bon estat les instal·lacions mentre duri la cessió i de respondre, si n’hi hagués, pels danys ocasionats.
12. Per causes tècniques o alienes al Centre Cívic El Roure, el funcionament del servei pot veure’s alterat.
13. La supervisió del servei correspondrà a la direcció del Centre Cívic El Roure, que és qui coordinarà i gestionarà el buc d’assaig i n’avaluarà les alteracions o modificacions en el funcionament.
14. Quan, per causes imputables a l’interessat, no s’utilitzi el buc dins el període reservat, l’usuari no tindrà dret a recuperar les hores perdudes.
15. La utilització del Buc petit d’assaig està sotmesa a preu públic i no es permetrà la utilització de l’espai si no s’està al corrent dels pagaments.
16. L'Ajuntament no es farà responsable de la pèrdua o desperfecte del material que està dins dels bucs.

**Article 9.- Infraccions**

L’incompliment de les normes establertes en aquest reglament constitueix una infracció administrativa que pot donar lloc a la imposició d’una sanció. L’exercici de la potestat sancionadora es farà d’acord amb el que estableix el Decret 278/1993, de 9 de novembre, sobre el procediment sancionador d’aplicació en els àmbits de competència de la Generalitat, i també la Llei 39/2015, d’1 d’octubre, del Procediment administratiu comú de les Administracions Públiques.

L’alcalde o regidor en què hagi delegat serà l’òrgan competent per iniciar els procediments sancionadors i imposar les sancions corresponents; la instrucció de l’expedient correspondrà a la persona responsable que estigui al càrrec del servei, departament o unitat que gestionarà l’expedient.

Seran responsables directes de les infraccions d’aquest reglament les persones autores materials de les infraccions, sigui per acció o per omissió. La declaració de responsabilitat per infracció i la imposició de la sanció corresponent no evitaran, en cap cas, l’obligació d’indemnitzar els danys i perjudicis causats.

**Article 10.- Tipificació de les infraccions**

Les infraccions es qualificaran de lleus, greus i molt greus.

Tindran la consideració d’infraccions lleus:

* 1. El tracte incorrecte de paraula.
	2. Causar danys lleus a la instal·lació, el material o l’equipament del centre cívic. La valoració dels danys, sempre que s’estimi oportú, recaurà en els serveis tècnics.
	3. L’incompliment de les obligacions dels usuaris, quan la seva conseqüència no doni lloc a la qualificació de greu.

 Tindran la consideració d’infraccions greus:

1. L’ incompliment reiterat de les obligacions dels usuaris previstes al reglament.
2. El mal tracte d’obra a altres usuaris o empleats de la instal·lació.
3. Causar danys greus a la instal·lació, el material o l’equipament del centre cívic. La valoració dels danys, sempre que s’estimi oportú, recaurà en els serveis tècnics.
4. Originar per imprudència o negligència accidents greus per a si mateix o per a altres persones.
5. El falsejament intencionat de les dades relatives a identitat, edat o estat de salut.
6. La suplantació d’identitat

Tindran la consideració d’infraccions molt greus, les que així es tipifiquen a l’article 140.1 de la Llei 7/1985, reguladora de les bases de règim local.

**Article 11.- Sancions**

Tret que hi hagi una previsió legal diferent, les multes per infraccions de les Ordenances locals hauran de respectar les quantitats següents:

* Infraccions molt greus: fins a 3.000 euros
* Infraccions greus: fins a 1.500 euros
* Infraccions lleus: fins a 750 euros

# DISPOSICIONS FINALS

**Primera:**

En cas que sorgeixin dubtes d’interpretació en l’aplicació del present reglament, l’Ajuntament de Begues serà competent per a resoldre’ls.

**Segona:**

El present reglament queda supeditat al Reglament d’utilització dels equipaments i materials municipals, en relació a la normativa de sol·licitud d’espais i, al Reglament d’ús del Centre Cívic i l’Escorxador, en matèria d’usos de l’espai al qual fa referència la present reglamentació.

**Tercera:**

Aquesta norma entrarà en vigor un cop hagi transcorregut el termini de quinze dies hàbils a partir de l’endemà de la publicació en el Butlletí Oficial de la Província, d’acord amb l’article 65.2 de la Llei 7/1985, de 2 d’abril, reguladora de les bases de règim local.